*Projekts*

Uz 19.12.2017. Nr. 511.9/5-39-12/17

Latvijas Republikas Saeimas

Izglītības, kultūras un zinātnes komisijai

*Informācijai:*

SIA “FRAMEST Music”

Tallinas iela 29/31, Rīga, LV-1012

SIA “DAGAMBA”

Brīvības iela 84-10, Rīga, LV-1001

“Laimas muzykanti”

Saules 36-15, Daugavpils, LV-5400

Par atbalstu mūzikas grupām

Ministru kabinets ir iepazinies ar Saeimas Izglītības, kultūras un zinātnes komisijas (turpmāk – Komisija) 2017.gada 19.decembra vēstuli   
Nr. 511.9/5-39-12/17, kurā tiek sniegta informācija par SIA “FRAMEST Music” 2017.gada 6.decembra vēstuli Nr.5/12/2017 “*Par līdzfinansējumu grupas “FRAMEST” dalībai 2018.gada Ziemas Olimpiskajās spēlēs Phjončhanā, Dienvidkorejā*” un aicinājumu Ministru kabinetam sniegt atbalstu grupas “FRAMEST” dalībai Ziemas Olimpiskajās spēlēs (turpmāk – Olimpiskās spēles).

Informējam Komisiju, ka SIA “FRAMEST Music” lūgumu sniegt finansiālu atbalstu dalībai Olimpiskajās spēlēs atsevišķi ir nosūtījuši vairākām institūcijām, t.sk. Izglītības un zinātnes ministrijai un Kultūras ministrijai.

Saskaņā ar Kultūras ministrijas sniegto informāciju 2017.gada augustā tā saņēmusi informāciju no Latvijas vēstniecības Korejā par iespēju Latvijas mūziķiem piedalīties konkursā, kurā tiek izvēlētas mūziķu grupas dalībai Olimpiskajās spēlēs. Saskaņā ar vēstniecības lūgumu Kultūras ministrija izplatīja informāciju par iespēju pieteikties konkursā tās saziņas kanālos, vienlaicīgi vēršot vēstniecības uzmanību uz to, ka nepieciešams meklēt risinājumu ceļa izdevumu segšanai uzņemoties solidāru atbildību par Latvijas tēlu. Savukārt, novembrī Latvijas vēstniecība Korejā paziņoja, ka šajā konkursā uzvarējušas trīs Latvijas grupas – “Laimas muzykanti”, “DAGAMBA” un „FRAMEST”.

Ministru kabinets izsaka atzinību visām minētajām grupām par sekmīgi izturēto koncertu programmas atlasi, kas apliecina grupu māksliniecisko potenciālu un konkurētspēju.

Grupas “Laimas muzykanti” astoņi dalībnieki 2017.gada decembrī pieteicās Radošo braucienu atbalsta programmai Valsts Kultūrkapitāla fonda (turpmāk – Fonds) organizētājā konkursā “Tradicionālā kultūra” ar mērķi saņemt finansiālu atbalstu dalībai Olimpiskajās spēlēs (ceļa izdevumu segšanai uz un no Dienvidkorejas). Minētajai programmai var pieteikties tikai fiziskas personas. Saskaņā ar konkursa rezultātiem katram grupas “Laimas muzykanti” dalībniekam ceļa izdevumu segšanai tika piešķirti 700 EUR. Fonda atbalstu pilnā apmērā grupas “Laimas muzykanti” dalībnieki nesaņēma, jo 2017.gada Fonda finansējums šai programmai bija beidzies.

Lai arī pārējās grupas (“FRAMEST” un “DAGAMBA”) varētu pretendētu uz Fonda finansējumu, grupu dalībniekiem kā fiziskām personām Fondā ir jāiesniedz pieteikums atbalsta saņemšanai. Saskaņā ar Radošo braucienu atbalsta programmas nolikumu pretendentiem pieteikums jāiesniedz ne vēlāk kā 30 dienas pirms brauciena. Ņemot vērā Spēļu sākumu (2018.gada 9.februāris), pretendentiem pieteikumi Fondā bija jāiesniedz līdz 2018.gada 9.janvārim, par ko minētās grupas Kultūras ministrija informēja.

Pieteikumus Fonds izskata konkursa kārtībā atbilstoši nozares ekspertu lēmumam un attiecīgās nozares finansējuma iespējām. Grupām “FRAMEST” un “DAGAMBA” būtu jāpiesakās Radošo braucienu programmā “Mūzikas un dejas mākslas nozarē”. Papildus ir norādāms, ka šīs programmas ietvaros ir vērojama ļoti liela projektu konkurence un pieteicēju skaits, rezultātu grūti prognozēt. Atbildi par atbalsta piešķiršanu vai noraidījumu pieņem Fonda padome, kura izskatīs jautājumu 2018.gada 25.janvārī.

Ministru prezidents M. Kučinskis

Iesniedzējs:

Izglītības un zinātnes ministrs K.Šadurskis

Vizē:

Valsts sekretāre L. Lejiņa

Randohs 67047982

kaspars.randohs@izm.gov.lv